Tiger II La Gleizessa Belgiassa. Kyseessä on 501. raskaan SS-panssarivaunupataljoonan vaunu, joka kuului Ardennien taistelun aikana taisteluosasto Peiperiin.
Sarjatuotanto-tornilla varustettu 503. Raskaan PSV-pataljoonan Königstiger Budapestissa lokakuussa 1944.
Esituotanto-torneilla varustettuja Tiger II -vaunuja.
**Tiger II** eli **Panzerkampfwagen VI Ausf. B** eli **Tiger B** eli **Sonderkraftfahrzeug 182** (Sd. Kfz. 182) tai **Königstiger** oli toisen maailmansodan aikainen saksalainen raskas panssarivaunu. Panssarivaunu perustui osittain Tiger-vaunuun, mutta muotoilunsa osalta se oli saanut eniten vaikutteita Panther-vaunulta. Sen taistelupaino oli 69,8 tonnia ja panssarointi oli 180 millimetriä tornin etuosassa ja 150 millimetriä rungon etuosassa. Vaikka raaka-ainepulan vuoksi panssariteräksen laatu olikin huonompaa kuin Tiger I:ssä, ei Tiger II:n etupanssaria taisteluraporttien mukaan pystytty kertaakaan läpäisemään taistelutilanteessa. Pääaseena oli 88 millimetrin KwK 43 L/71. Tämä erittäin tehokas panssarivaunukanuuna pystyi tuhoamaan liittoutuneiden käyttämien vaunujen päätyypit, M4 Sherman-, T-34- ja Cromwell-vaunut pitkiltäkin taisteluetäisyyksiltä ja käytännössä minkä tahansa sodanaikaisen vaunun normaaleilta taisteluetäisyyksiltä. Tuhannen metrin etäisyydeltä yksi panssarikranaatti, melko pienilläkin iskukulmilla, riitti yleisimpien vihollispanssarien tuhoamiseen.

Vaunun suunnittelusta järjestettiin tarjouskilpailu, johon osallistuivat Henschel ja Porsche. Krupp suunnitteli ja valmisti tornit molempiin ehdotelmamalleihin, Henschelin VK45.02(H) ja Porschen VK45.02(P). Henschelin vaunu valittiin tuotantoon, mutta Porsche oli kuitenkin voitonvarmana jo tilannut ja valmistuttanut omaan ehdotelmaansa kuuluneita prototyyppi-torneja, niin sanottuja "Porsche-torneja" ainakin 50 kappaletta. Porschen vaunua varten suunnitellut tornit erosivat Henschelin vaunujen torneista ainoastaan niitten kääntömekanismin osalta: Porschen vaunussa torni kääntyi sähköisella mekanismilla, kun taas Henschelin vaunussa tornia käänsi hydraulinen, moottorilta voimansa saava mekanismi. Vaikka Porschen vaunu ei päässyt tuotantoon, asennettiin kuitenkin jo valmistetut 50 tornia kääntömekanismin vaihdosten jälkeen ensimmäisiin Henschelin tuotantomalli VK45.03(H) Tiger II:iin.

Armeijan asesuunnitteluviraston panssariaseosasto 6:n (saks. *Waffen Prüfen 6* (Wa Prüf 6)) vaatimuksesta elokuussa 1942 Krupp aloitti parannellun tornin suunnittelun, joka tultiin tuntemaan virallisesti tuotanto-tornina (tai virheellisesti nimellä Henschel-torni). Pääasiallinen syy tornin uudelleensuunnitteluun oli tuotannon helpottaminen. Alkuperäinen torni oli työläs rakentaa, komentajan kupoli aiheutti tornin kylkeen selvästi erottuvan pullistuman sekä tornin kupera asekilpi nähtiin mahdollisena riskinä vihollistulen kimpoamiseen asekilvestä vaunun kansipanssariin. Uusi torni oli helpompi ja halvempi valmistaa, sisään mahtui enemmän ampumatarvikkeita ja siihen oli lisätty tuuletin tykin ruutikäryjen tuulettamiseksi ulos.

Vaunua tilattiin 1 500 kappaletta, mutta kokonaisvalmistusmääräksi jäi 485–489 vaunua, riippuen siitä lasketaanko lukuun mukaan vaunun prototyypit. Vuonna 1943 valmistettiin kolme vaunua, vuonna 1944 377 ja vuonna 1945 107 kappaletta. Lähes kaikki valmistuneet vaunut annettiin Wehrmachtin ja Waffen-SS:n raskaille panssarivaunupataljoonille, joiden oli määrä siirtyä Tiger II -kalustoon. Vaikkakin valmistusmäärä jäi lopulta vaatimattomaksi, Tiger II:ta valo- ja elokuvattiin runsaasti sen propaganda-arvon takia.

Raskas panssarointi ja tykki tekivät vaunusta yhden toisen maailmansodan tehokkaimmista ja pelätyimmistä. Monet vaunulla varustetuista pataljoonista saavuttivat hyvin suuria tuhoamislukemia erityisesti Saksan itärintamalla vuosina 1944 ja 1945 käydyissä taisteluissa. Sen suorituskyky osoittautui kuitenkin osittain pettymykseksi, pääosin siksi, että vaunulle ei saatu kehitetyksi suuren painon edellyttämää tarpeeksi voimakasta voimansiirtojärjestelmää tai moottoria. Tämän vuoksi vaunuissa oli lukuisia mekaanisia ongelmia; ohjausjärjestelmä ja vaihteisto saattoivat hajota vaunun painon alla, eivätkä sivuvälityskoneistotkaan kestäneet toivotulla tavalla. Lisäksi moottori ylikuumeni ja vaurioitui helposti tai syttyi pahimmassa tapauksessa jopa tuleen.

Nimi "Königstiger" tarkoittaa tarkasti suomennettuna "kuningastiikeriä", mutta merkitsee bengalintiikeriä. Britit kutsuivat sitä nimellä "Royal Tiger" eli kuninkaallinen tiikeri.

Tekniset tiedot
---------------

(Sarjatuotantotornilla, ellei toisin mainittu)

* Miehistö: 5 (johtaja, ampuja, ajaja, lataaja, radisti)
* Taistelupaino: 69,8 tonnia (68,5 tn esituotanto-tornilla)
* Teho-painosuhde: 10 hv/tn
* Mitat
	+ Pituus putki edessä: 10,286 m
	+ Pituus ilman putkea: 7,38 m
	+ Korkeus: 3,09 m
	+ Leveys: 3,755 m helmalevyillä, 3,625 m ilman
	+ Maavara: 0,495 m edessä, 0,51 m takana
	+ Raideleveys: 2,79 m
* Huippunopeus, 3 000 kierr/min: 41,5 km/h
* Suurin marssinopeus tiellä: 38 km/h
* Maastonopeus: 15–20 km/h
* Taistelutelat: Kgs 73/800/52
	+ Tyyppi: kaksiharjainen
	+ Leveys: 800 mm
	+ Kosketuspituus: 4,12 m
	+ Telakenkien lukumäärä/tela: 92
	+ Telapaine: 1,02 kg/cm²
* Jousitus: sauvajousitus
* Iskunvaimentimet: 4 kpl
* Esteenylityskyky: 0,85 m
* Kaivannonylityskyky: 2,5 m
* Kahlauskyky: 1,75 m
* Kiipeämiskyky: 35°
* Tomintasäde: 170 km tiellä, 120 km maastossa
* Moottori: Maybach HL 230 P 30
	+ Tyyppi: V-12
	+ Polttoaine: bensiini
	+ Teho: 700 hv/3000 kierr/min
	+ Iskutilavuus: 23,095 l
	+ Puristussuhde: 6,8:1
	+ Kulutus: 750 l/100 km (tiellä)
	+ Polttoainetäyttö: 860 l kuudessa säiliössä
* Vaihteisto: Maybach Olvar B 40 12 16
	+ Tyyppi: puoliautomaattinen
	+ Vaihteiden lukumäärä: 8/4
* Kytkin: monilevyinen, märkä
* Ohjausjärjestelmä: Henschel L 801
	+ Tyyppi: kaksisäde (jokaisella vaihteella kaksi eri kääntösädettä)
* Pääase: 8,8 cm KwK 43 (L/71)
	+ Tyyppi: panssarivaunukanuuna
	+ Kaliiperi: 88 mm
	+ Ammuksen lähtönopeus: 1 000 m/s (panssarikranaatti)
	+ Putken pituus: 71 kaliiperia, 6 300 mm
	+ Lukko: puoliautomaattinen kiilalukko
	+ Laukaisu: sähköinen
	+ Rekyylin pituus: 380 - 580 mm
	+ Korkeussuuntausala: −8 – +15°
	+ Sivusuuntausala: 360°
	+ Laukauksia mukana: 84
* Tykin tähtäin: TZF 9d
* Konekiväärit: MG-34 (2–3 kpl)
	+ Tulinopeus: n. 900 ls/min
	+ Patruunoita mukana: 4 800/32 vyötä
* Radio: FuG 5, komentovaunuversiot *Befehlswagen*: FuG 8 (Sd. Kfz. 267), FuG 7 (Sd. Kfz. 268)

Panssarointi
------------

Ensimmäinen luku kertoo panssarilevyn paksuuden milleinä ja toinen luku sen kaltevuuden vaakatasosta mitattuna.

* Runko
	+ Etualaviistopanssari: 100/40°
	+ Etuyläviistopanssari: 150/40°
	+ Sivut: 80/0° (alhaalla), 80/65°
	+ Pohja edessä: 40/0°
	+ Pohja takana: 25/0°
	+ Kansi: 40/0°
	+ Takaosa: 80/60°
* Torni
	+ Etupanssari: 180/80°
	+ Sivut: 80/70°
	+ Takaosa: 80/70°

Königstiger Budapestissa lokakuussa 1944.

Lähteet
-------

* Trewhitt, Philip: *Panssarivaunut ja panssaroidut ajoneuvot: 300 sotilasajoneuvoa ympäri maailman*, s. 27. 2. painos. Suomentanut Petri Kortesuo. Hämeenlinna: Karisto, 2009. ISBN 978-951-23-5145-9.

### Viitteet

1. ↑  WWII Ballistics: Armor and Gunnery *Scribd*. Viitattu 23.11.2017. (englanniksi)
2. ↑  Panzerkampfwagen Tiger Ausf.B (Sd.Kfz.182) Tiger II *Tank Encyclopedia*.  14.9.2019. Viitattu 10.4.2020. (englanniksi)
3. ↑  YouTube: Tank Chats #47 King Tiger  2.3.2018. The Tank Museum. Viitattu 10.4.2020.

Aiheesta muualla
----------------

* Kuvia tai muita tiedostoja aiheesta **Tiger II** Wikimedia Commonsissa

Saksan asevoimien panssariajoneuvot toisessa maailmansodassa

|  |  |
| --- | --- |
| Panssarivaunut | Panzer I • Panzer II • Panzer III • Panzer IV • Panther • Tiger • Tiger II • Panzer 35(t) • Panzer 38(t) |
| Telatykistö | Wespe • Hummel • Grille • Panzerwerfer • sIG 33 • Wurfrahmen 40 |
| Rynnäkkötykit | StuG III • StuG IV • StuIG 33 • StuH 42 • Brummbär • Sturmtiger |
| Panssarintorjuntavaunut | Panzerjäger I • Marder I • Marder II • Marder III • Hetzer • Jagdpanzer IV • Jagdpanther • Nashorn • Jagdtiger • Elefant |
| Puolitelavaunut | SdKfz 2 • SdKfz 4 • SdKfz 6 • SdKfz 7 • SdKfz 10 • SdKfz 11 • SdKfz 250 • SdKfz 251 • SdKfz 252 • SdKfz 253 • SdKfz 254 |
| Panssariautot | SdKfz 221/22/23 • SdKfz 234 • ADGZ |
| Ilmatorjuntavaunut | Flakpanzer IV: Möbelwagen, Wirbelwind, Ostwind, Kugelblitz • Flakpanzer 38(t) |
| Prototyypit | Maus • E-sarja • Panther II • Waffenträger • Neubaufahrzeug • Sturer Emil |
| Suunnitelmat | Panzer VII Löwe • Panzer IX • Panzer X • Ratte • Monster |